«Kon-Tiki»-bråket: - Regissørene har tilpasset manuset mitt til castingen
Etter at Herman Watzingers datter Trine Watzinger Narum uttalte til Aftenposten nylig at den nye «Kon-Tiki»-filmen «gir et grovt uriktig bilde av min far», har filmen blitt kraftig debattert. Manusforfatter Petter Skavlan innrømmer at det er regissørene som har stått for mesteparten av forandringen av karakteren. - Det er riktig at jeg hadde skrevet en Watzinger som var nærmere slik han egentlig var, og at regissørene har tilpasset manuset mitt til castingen sin, forteller han. Skavlan mener derimot at det er en frihet regissører kan ta seg, og at det blir gjort hele tiden. - Dette er helt uproblematisk. Det er ingen konflikt mellom meg og regissørene, jeg står hundre prosent bak dem, forteller han og legger til: - Jeg hadde skrevet en annen Herman som var nærmere sånn som han var og synes at det funket, og så har de laget en annen Herman, som jeg også synes funker. Mitt manus er 90 prosent intakt, og det er ganske mye for å være i den filmvirkeligheten vi er i. - Mener du at regissørene gikk for langt i sin tolkning? - Jeg hadde et syn, de hadde et annet syn. Sånn er det. Dette er et regissørmedium, og jeg er kjempestolt av filmen slik den er nå. Regissør Espen Sandberg bekrefter også at de har gjort endringer på det opprinnelige manuset. - Vi har gjort flere endringer på manuset til Petter. Det er vår jobb som regissører å forandre og tilpasse, forteller han og legger til: - Vårt samarbeid med Petter har vært fruktbart og godt, og vi har også hatt en god dialog med skuespillerne. Det er sånn man jobber som regissør.
Manusforfatter til nye «Kon-Tiki», Petter Skavlan, hadde i sitt manus skrevet rollekarakteren Herman Watzinger nærmere slik han egentlig var.